text: Lotte Grigel og Esbjerg leverer stærkt comeback 
  03 januar 2013 kl. 07.48
  Sønderjyske førte med tre mål ved pausen, men måtte rejse hjem fra Esbjerg med et nederlag i håndboldligaen.
  Team Esbjerg vandt onsdag for femte gang i træk i Dame Håndbold Ligaen, da Lotte Grigel og holdkammeraterne havde besøg af Sønderjyske.
  Det var dog ikke uden problemer, at esbjergenserne med Grigel som topscorer nappede en sejr på 28-26.
  Gæsterne fra Aabenraa startede bedst efter halvanden måneds vinterpause og var foran 14-11 efter de første 30 minutter. Favoritterne fra Esbjerg fik dog hurtigt ændret på målscoren i anden halvleg og bragt sig foran.
  Alligevel blev det spændende, da Sønderjyske i slutfasen fik udlignet til 24-24. Men så var der heller ikke meget mere i de undertippede gæster.
  Lotte Grigel blev topscorer for Esbjerg med syv mål, mens Estevana Polman scorede 11 mål for Sønderjyske.
  